సిఫ్త్ కౌర్ సమ్రా

సిఫ్త్ కౌర్ సమ్రా (జననం 2001 సెప్టెంబర్ 9) ఓజీక్యూ మద్దతు ఉన్న ఒక భారతీయ క్రీడా షూటర్. 2022 ఆసియా క్రీడలలో మహిళల 50 మీటర్ల రైఫిల్ త్రీ పొజిషన్స్ ఈవెంట్లో బంగారు పతకాన్ని గెలుచుకుని ప్రపంచ రికార్డును నెలకొల్పింది. 2022 ఆసియా క్రీడలలో మహిళల 50 మీటర్ల రైఫిల్ త్రీ పొజిషన్స్ టీమ్ ఈవెంట్లో రజత పతకం సాధించిన జట్టులో కూడా ఆమె భాగం.

 బాల్యం 
షూటింగ్ పై పూర్తిగా దృష్టి పెట్టడం కోసం ఫరీద్‌కోట్‌లోని జిజిఎస్ మెడికల్ కాలేజీలో ఎంబీబీఎస్ కోర్సు మధ్యలోనే ఆపేసింది. ఆమె ప్రస్తుతం అమృత్సర్‌లోని జీఎన్‌డీయూ నుండి బ్యాచిలర్ ఆఫ్ ఫిజికల్ ఎడ్యుకేషన్ అండ్ స్పోర్ట్స్ చదువుతోంది. షాట్‌గన్ షూటర్ అయిన తన కజిన్ సెఖోన్ ఆమెను షూటింగ్ కు పరిచయం చేశాడు. తొమ్మిదేళ్ల వయసులో, ఆమె పంజాబ్‌లోని షూటింగ్ రేంజిలో మొట్టమొదటి సారి షూటింగ్ రుచి చూసింది. ఆమెది వ్యవసాయ కుటుంబం. ఆమె తల్లిదండ్రులు బియ్యం విక్రయ వ్యాపారంలో ఉన్నారు.

 వృత్తి జీవితం 
2023 సెప్టెంబర్లో సిఫ్త్ బ్రిటన్‌కు చెందిన సియోనేడ్ మెకింటోష్ పేరున ఉన్న ప్రపంచ రికార్డును 2.6 పాయింట్ల తేడాతో బద్దలు కొట్టింది.సమ్రా నీలింగ్‌లో 154.6, ప్రోన్‌లో 157.9, స్టాండింగ్‌లో 157.1 పాయింట్లతో మొత్తం 469.6 పాయింట్లు సాధించి చైనాకు చెందిన షాంగ్యుయె జాంగ్‌ను ఓడించింది.

చైనాలో జరిగిన 2022 ఆసియా క్రీడలలో, ఆమె మహిళల 3పి విభాగంలో వ్యక్తిగత బంగారు పతకాన్ని గెలుచుకుని, ప్రపంచ రికార్డును కూడా బద్దలు కొట్టింది. ఆమె సహచరులు ఆషి చౌక్సీ, మానినీ కౌషిక్‌లతో కలిసి జట్టు రజత పతకాన్ని కూడా గెలుచుకుంది.

జూనియర్ ప్రపంచ కప్‌లో ఆమె ఐదు పతకాలు సాధించింది. 2022లో ఆమె జాతీయ క్రీడలలో బంగారు పతకాన్ని గెలుచుకుంది. తన తొలి ఐఎస్‌ఎస్‌ఎఫ్ ప్రపంచ కప్‌లో 50 మీటర్ల రైఫిల్ 3పీలో కాంస్యం గెలుచుకుంది.

 మూలాలు 

 బాహ్య లింకులు 

 ఐఎస్ఎస్ఎఫ్ అధికారిక వెబ్‌సైట్
 https://thebridge.in/shooting/medico-turned-shooter-sift-kaur-samra-world-record-44057

వర్గం:2001 జననాలు
వర్గం:జీవిస్తున్న ప్రజలు
వర్గం:భారతీయ క్రీడాకారిణులు